《送台道人》
宋代·周麟之

我祖来从锦江曲，尚忆郫筒醉春渌。
轻衫拂石踏花归，近傍青城结茅屋。
子孙散作淮海居，栾叶英风凛相结。
不惟丛桂竞传芳，时有高人更超俗。
或随羽化附青蛇，或避诏徵称赤局。
我生本是林泉人，失脚尘是困羁束。
每逢蜀士话维桑，便欲携筇访前躅。
道人家世出巴西，万里江山见眉目。
笑施砭石起膏肓，坐察形神穷倚伏。
我席为门君荷旃，相见忘情谢荣辱。
幽香小鼎暮烟横，浊酒一杯春蚁绿。
此身多病经百罹，只合纫兰与餐菊。
休论燕颔觅封侯，莫说鸢肩腾火速。
我有风怀就问君，何时一饱颜色粥。
今日君行跨奔鹿，欲下鹅洲穿柳谷。
他年愿结白云期，与君同看金峰鹄。

作者简介：（1118—1164）泰州海陵人，一说江宁人，字茂振。高宗绍兴十五年进士。历官中书舍人、兵部侍郎，兼给事中。绍兴二十九年，充金国哀谢使，言辞详雅，金人为加礼。次年为同知枢密院事。金主背盟，复奉命出使，以主张俟金来南，尽锐奋击，必能成功，辞之。因被劾，责授秘书少监分司南京，筠州居住。有《海陵集》。